A o ne o ka palama thekisi o bo o raya mokgweetsi o re a dikologe golo go le gongwe go fitlha thekisi e felelwa ke lookwane? Seo e tla bo e le boeleele—e bile se ka baka ditshenyegelo! 14 Batho ba ne ba tla gololwa jang mo seemong se ba se ruileng sa bosaitekanelang? Jehofa o ne a tlhoma puso ya Bogosi e mo go yone “Adame wa bofelo” a neng a tla busa le babusimmogo ba ba tlhophilweng mo bathong. (Bala Tshenolo 5:9, 10.) Ba ba tla busang le Jesu kwa legodimong ba tla bo ba iponetse gore bosaitekanelang bo ntse jang. Ka dingwaga tse di sekete, puso ya bone e ba e kopanetseng e tla thusa batho ba ba mo lefatsheng go fenya bosaitekanelang jo ba neng ba ka se ka ba bo fenya ka bobone fela.—Tshen. 20:6. Go nyakega gore re dire maiteko gore re kgone go phela ka go dumelelana le melao ya Modimo. Na go na le mohola gore re dire maiteko ao?